पेस-भूपति चाइना ओपन के क्वार्टर फाइनल में  
लिएंडर पेस और महेश भूपति की जोड़ी ने चाइना ओपन टूर्नामेंट में माओ झिन गोंग और झी ली की जोड़ी को हराकर पुरुष युगल के क्वार्टर फाइनल में जगह बनाई।
लिएंडर पेस और महेश भूपति की अनुभवी जोड़ी ने चाइना ओपन टेनिस टूर्नामेंट में माओ झिन गोंग और झी ली की जोड़ी को हराकर पुरुष युगल के क्वार्टर फाइनल में जगह बनाई। भारत की चौथी वरीय जोड़ी ने एक घंटा नौ मिनट चले मुकाबले में स्थानीय जोड़ी को 6-2, 3-6, 10-3 से हराया।  भारत की अनुभवी जोड़ी ने तेज शुरुआत की और पहले सेट में मिले दोनों ब्रेक प्वाइंट का फायदा उठाते हुए विरोधी जोड़ी पर 1-0 की बढ़त बना ली। गोंग और ली की स्थानीय जोड़ी ने दूसरे सेट में जोरदार वापसी की। पेस और भूपति ने एक बार विरोधी जोड़ी की सर्विस जोड़ी लेकिन गोंग और ली ने दो बार भारतीय जोड़ी की सर्विस तोड़ते हुए 6-3 से दूसरा सेट जीतकर मुकाबला 1-1 से बराबर कर दिया।  सुपर टाईब्रेकर में पेस और भूपति ने अपने अनुभव का पूरा फायदा उठाते हुए विरोधी जोड़ी को कोई मौका नहीं दिया और आसानी से जीत दर्ज करते हुए अंतिम आठ में जगह बनाई।